HSBC เข้าซื้อ “ซิลิคอนฯ” อังกฤษ 1 ปอนด์ หวังปกป้องเงินฝากลูกค้า
HSBC UK Bank เข้าซื้อกิจการ “ซิลิคอน วัลเลย์ แบงก์” สาขาอังกฤษ ราคา 1 ปอนด์ เพื่อเป็นการปกป้องเงินฝากของลูกค้าในธนาคาร 
HSBC UK Bank เข้าซื้อกิจการ “ซิลิคอน วัลเลย์ แบงก์” สาขาอังกฤษ ราคา 1 ปอนด์ เพื่อเป็นการปกป้องเงินฝากของลูกค้าในธนาคาร
13 มี.ค. 2566

ผู้สื่อข่าวรายงานว่า ธนาคารเอชเอสบีซี (HSBC) ประกาศในวันนี้ (13 มี.ค.66) ว่า เอชเอสบีซี ยูเค แบงก์ (HSBC UK Bank) ซึ่งเป็นธนาคารในเครือที่ดำเนินกิจการในอังกฤษ จะเข้าซื้อกิจการ ซิลิคอน วัลเลย์ แบงก์ (SVB) สาขาอังกฤษ ในราคา 1 ปอนด์ (1.21 ดอลลาร์สหรัฐ) ซึ่งการซื้อกิจการครั้งนี้ไม่รวมถึงทรัพย์สินและหนี้สินของเอสวีบี ไฟแนนเชียล กรุ๊ป (SVB Financial Group) ซึ่งเป็นบริษัทแม่ของ SVB
นายโนเอล ควินน์ ซีอีโอของเอชเอสบีซี กล่าวว่า การซื้อกิจการครั้งนี้จะเสริมสร้างความแข็งแกร่งให้กับแฟรนไชส์ธนาคารพาณิชย์ของเรา และช่วยเพิ่มความสามารถของเราในการให้บริการบริษัทด้านนวัตกรรมและบริษัทที่เติบโตอย่างรวดเร็ว รวมไปถึงภาคเทคโนโลยีและวิทยาศาสตร์ ทั้งในอังกฤษและในระดับนานาชาติ
โดยกระทรวงการคลังอังกฤษกล่าวในแถลงการณ์ว่า การซื้อกิจการดังกล่าวได้รับการช่วยเหลือโดยธนาคารกลางอังกฤษ (BoE) และผ่านการหารือกับกระทรวงการคลังแล้ว ซึ่งจะเป็นการปกป้องเงินฝากของลูกค้าธนาคาร SVB สาขาอังกฤษ
นายเจเรมี ฮันท์ รัฐมนตรีคลังอังกฤษกล่าวว่า ภาคเทคโนโลยีของอังกฤษคือผู้นำระดับโลกอย่างแท้จริง และมีความสำคัญอย่างยิ่งต่อระบบเศรษฐกิจของอังกฤษ อีกทั้งยังมีส่วนช่วยสนับสนุนการจ้างงานหลายแสนตำแหน่ง
ก่อนหน้านี้นายฮันท์กล่าวว่า รัฐบาลอังกฤษ และ BoE พยายามทางหลีกเลี่ยงหรือลดความเสียหายที่อาจเกิดขึ้นจากธนาคาร SVB สาขาอังกฤษ
ทั้งนี้ รัฐบาลสหรัฐประกาศปิดกิจการของ SVB ในช่วงสุดสัปดาห์ที่ผ่านมา พร้อมกับมอบหมายให้บรรษัทค้ำประกันเงินฝากของรัฐบาลกลางสหรัฐ (FDIC)  เป็นผู้ดูแลเงินฝากของ SVB กระทั่งล่าสุดในช่วงเช้าวันนี้ตามเวลาไทย รัฐบาลสหรัฐยืนยันว่าประชาชนที่ฝากเงินไว้ที่ธนาคาร SVB สามารถเข้าถึงเงินฝากของตนได้เต็มจำนวน โดยจะเริ่มมีผลตั้งแต่วันจันทร์ที่ 13 มี.ค.66เป็นต้นไป